ለመንጃ ፈቃድ የሚደረጉ የዓይን ምርመራዎች ደረጃ እንደሌላቸው ተገለፀ
አዲስ አበባ፡- በኢትዮጵያ የመንጃ ፈቃድ አውጥቶ ለማሽከርከር ሲባል የሚከናወኑ የዓይን ጤና ምርመራዎች ወጥ የሆነ ደረጃ (ስታንዳርድ) እንደሌላቸው የዓይን ሕክምና ባለሙያዎች ተናገሩ። 
በአለርት ሆስፒታል የዓይን ሕክምና ክፍል የዓይንና ዓይን በሽታ ጥናት ባለሙያው ኦቶ ሜትሪስት ማንታምኖ ተሻለ በተለይ ለአዲስ ዘመን እንዳሉት፣ ከመንጃ ፈቃድ ጋር የተያያዙ የዓይን ጤና ምርመራዎች ውጤት በሚያስገኙበት መንገድ ተግባር ላይ እየዋሉ እንዳልሆነ ተናግረዋል። 
የመንጃ ፈቃድ ማሰልጠኛዎችም የሚያረጋግጡት ዓይኑ ያያል አያይም የሚለውን ብቻ እንጂ የማየት ብቃቱ በምርመራ የተረጋገጠው ምን ያህል ነው ? ማሽከርከር ይችላል ? አይችልም የሚል ወጥ መስፈርት እንደሌላቸው ተናግረዋል። ለዓይን ብቃትም ትኩረት እየሰጡ አይደለም ነው ያሉት።
የማየት ችግር ያለባቸው አሽከርካሪዎች በ‹‹ሪፈር›› ወደ ሆስፒታሉ የሚመጡ ሲሆን በቂ ምርመራ ይደረግላቸዋል። በምርመራው መሠረትም መነፅር ተጠቃሚዎች ከነበሩ በመነፅሩ አማካኝነት ምን ያህል የዕይታ ችግራቸው እንደተሻሻለ እና እንዳልተሻሻ ይገለፃል። መነፅር ተጠቅመውም ቢሆን በተወሰነ ርቀት ዕይታን የሚከለክሉ ጉዳዮች ይኖራሉ። በዓይን ላይ ጠባሳን ትቶ ሊያልፍ የሚችል የዓይን በሽታ ለዚህ አይነት ችግር ያጋልጣል። የዚህ አይነት ችግሮች በሌሎች አገሮች ማሽከርከርን ያስከለክላሉ። በመሆኑም ለጠየቀው አካል የምርመራ ውጤቱ ታሽጎ እንደሚላክ ተናግረዋል። ይሁን እንጂ ያንን አረጋግጠው አሽከርካሪው ማሽከርከር ይችላል ወይም አይችልም ብለው አደጋዎች ከመከሰታቸው በፊት ማስተካከያዎች እየተደረጉ እንዳልሆነ አስረድተዋል።
 የዓይን ሐኪሞቹ ተግባርና ሃላፊነት ችግሩን በተገቢው መርምረው ውጤቱን ለጠየቀው አካል ከመላክ በዘለለ የሚወስኑት ነገር የለም። በመሆኑም መንጃ ፈቃድ አዳይ ተቋማት የአንድ አሽከርካሪ ዓይን የማየት ችግር እስከዚህ ድረስ የሆነ ማሽከርከር ያስችለዋል፤ አለያም አያስችለውም የሚል የተቀመጠ ወጥ የሆነ የአሠራር ስታንዳርድ ሊኖራቸውና ሊከተሉ እንደሚገባ አሳስበዋል። 
የሕክምና ምርመራውን ከነአካቴው ሳያደርጉ፣ አድርገው ችግር እንዳለባቸው ተገልፆም በአቋራጭ የመንጃ ፈቃዳቸውን የሚያገኙ መኖራቸውን ጠቅሰው፣ በአብዛኛው ለምርመራ የሚመጡት መንጃ ፈቃዱን ሊያድሱ እንጂ ችግሩን ለይተው ተገቢውን ማስተካከያ ለማድረግ እንዳልሆነ ተናግረዋል። ሌሎች አገራት ወጥ የሆነ የአሠራር ስታንዳርድን እንደሚከተሉም አክለዋል።
በአቃቂ ቃሊቲ የአሽከርካሪና ተሸከርካሪ ፍቃድና ቁጥጥር ጽሕፈት ቤት የአሽከርካሪ ብቃት ማረጋገጥ እና አገልግሎት ዳይሬክተር አቶ ሰለሞን ኃይሉ ወልደየስ በበኩላቸው፤ አንድ እጩ አሽከርካሪ በአዲስ አበባ ላይ
 ከሚገኙት 77 የአሽከርካሪ ማሰልጠኛ ተቋማት በመረጠው ቦታ ሂዶ ያመለክታል፤ በዚህ ጊዜ ሲመዘገብ ከጤና ተቋም የጤና ምርመራ ውጤት ይዞ መቅረብ እንዳለበት አዋጁ እንደሚያስገድድ ተናግረዋል። በመሆኑም በዚህ የጤና ምርመራ ውጤት መግለጫ ላይ የዓይኑን ጤንነት በተመለከተ ተገቢ ነው እና ተገቢ አይደለም (Fit/unfit) በሚል የተቀመጠ አለ። ከዚያ ላይ በተገለፀው መሠረት የሚስተናገድ እንደሆነ አብራርተዋል። 
አሽከርካሪው ለእድሳት በሚመጣበት ወቅትም እንደ መጀመሪያው የዓይን ጤና ምርመራውን ከአቅራቢያው ጤና ጣቢያ አሠርቶ ይዞ የሚመጣ መሆኑን አቶ ሰለሞን ገልፀዋል። በገሃድ ከሚታየው ባለፈ የዓይኑ ብቃት ያለበትን ደረጃ በጥልቀት የሚመረመርበት ሂደት በአሽከርካሪ ማሰልጠኛ ተቋማት እስካሁን አለመኖሩንም አንስተዋል። 
የዚህ ዓይነት ሁኔታ በተጨባጭ ገጥሟቸው እንደማያውቅ የተናገሩት ዳይሬክተሩ፣ የተነሳውን ችግር እና ሌሎች ሐሰተኛ ማስረጃዎች እስከማቅረብ የሚደርሱ አሽርካሪዎችም በመኖራቸው የሚነሱ ጥቆማዎች ለቀጣይ የአሠራር ማስተካከያ ግብዓቶች እንደሚሆኑም ገልፀዋል።
አዲስ ዘመን ሰኔ 19/2012
ሙሐመድ ሁሴን